OBH 116/2000.
Az állampolgári jogok országgyűlési biztosának jelentése
Előadó: dr. Váczy Ernőné

	Az Alkotmány 70/E. §-ában megfogalmazott szociális biztonsághoz való joggal összefüggésben visszásságot okoz, ha a díjbeszedő vállalat a díjkompenzáció egy részét késedelmesen utalja át a rászorulónak.
	Panaszos az állampolgári jogok országgyűlési biztosához benyújtott beadványában azt sérelmezte, hogy a Díjbeszedő Rt. vezérigazgató-helyettesének írásbeli intézkedése ellenére sem utalványozták részére a díjkompenzáció egy részét.
	Megállapítottam, hogy a panaszost megillető 15.000.- Ft összegű díjkompenzációból 4.559.- Ft-ot részére kézbesítettek, a fennmaradó 10.441.- Ft összeget téves címre postázták. A megkeresésre a Díjbeszedő Rt. intézkedett a téves címre postázott 10.441.- Ft panaszos részére történő - az éves késedelmi kamat időarányos részével növelt összegű - átutalásáról.
	A Díjbeszedő Rt. vezérigazgatója egyúttal írásban elnézést kért panaszostól a hibás intézkedésért.
	Ennek alapján  - mivel a megkeresés és a panasz kivizsgálására történt felkérés nyomán -  a panaszolt szerv a hibát kijavította és a panaszos kérelme megoldást nyert. A szociális biztonsághoz való alkotmányos joggal összefüggésben azonban visszásságot okozott, hogy panaszos a díjkompenzáció összegének nagyobbik részét a panaszos majdnem két év után kapta kézhez, ezen nem változtat az a tény, hogy a Díjbeszedő Rt a törvényes késedelmi kamatot is megfizette.
	Mindezekre tekintettel az ügyben ajánlást nem teszek, de kérem a Díjbeszedő Rt vezérigazgatóját, hogy a hasonló esetek megelőzése érdekében hívja fel munkatársai figyelmét az eljárási rend betartására.

Budapest, 2000. június 7.

Gönczöl Katalin